Nariadenie Komisie (ES) č. 1408/2003
zo 7. augusta 2003,
ktoré udeľuje výnimku z nariadenia (ES) č. 2316/1999 vzťahujúcu sa na hospodársky rok 2003/2004 pokiaľ ide o využitie pôdy vyňatej z obrábania v určitých členských štátoch
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1251/1999 zo 17. mája 1999, ktorým sa ustanovuje systém podpory pre pestovateľov určitých plodín na ornej pôde [1], naposledy zmenené a doplnené nariadením (ES) č. 1038/2001 [2], najmä na jeho článok 9,
keďže:
(1) nariadenie komisie (ES) č. 2316/1999 z 22. októbra 1999 stanovujúce podrobné pravidlá, ako uplatniť nariadenie Rady (ES) č. 1251/1999, ktorým sa ustanovuje systém podpory pre pestovateľov určitých plodín na ornej pôde [3], naposledy zmenené a doplnené nariadením (ES) č. 1035/2003 [4], ukladá podmienky pre priznanie platieb na plochu na určité plodiny pestované na ornej pôde. Podľa článku 19 ods. 2 a 3 nariadenia (ES) č. 2316/1999 pôda vyňatá z obrábania musí zostať vyňatá počas obdobia začínajúceho najneskôr 15. januára a končiaceho najskôr 31. augusta a, ak nie je uvedené inak, nesmie byť použitá na poľnohospodársku produkciu ani na lukratívny účel;
(2) v posledných mesiacoch boli v určitých regiónoch Európskeho spoločenstva extrémne suchá, čo vážne ovplyvnilo dodávky krmiva a spôsobilo chovateľom hospodárskych zvierat značný pokles príjmov, pretože boli donútení predať svoj dobytok, keďže preň nemali dostatok potravy;
(3) nariadenie komisie (ES) č. 1360/2003 udeľuje na hospodársky rok 2003/2004 výnimku z nariadenia (ES) č. 2316/1999, týkajúceho sa využitia pôdy vyňatej z obrábania v určitých regiónoch spoločenstva [5], a povoľuje využiť pôdu, ktorá je v týchto regiónoch označená ako vyňatá z obrábania, na účely kŕmenia zvierat. Keďže však suché počasie sa rozšírilo aj do ostatných regiónov spoločenstva, je žiaduce do jesene nájsť ďalšie zdroje krmiva;
(4) keďže pri súčasných mimoriadnych klimatických podmienkach je dostupnosť dodávok krmiva veľmi nepredvídateľná, mala by sa bezodkladne udeliť nová výnimka z nariadenia (ES) č. 2316/1999, ktorá by povoľovala príslušným členským štátom využiť pôdu vyňatú z obrábania, ale určenú na pestovanie plodín na ornej pôde, na účely kŕmenia zvierat pred vypršaním obdobia, počas ktorého má byť vyňatá, a to za podmienok, ktoré si určia. Tieto podmienky však musia uspokojivo vylúčiť akékoľvek lukratívne využívanie takejto pôdy;
(5) Opatrenia z tohto nariadenia sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
1. Odlišne od článku 19 ods. 2 a 3 nariadenia (ES) č. 2316/1999 v regiónoch neuvedených v prílohe k nariadeniu (ES) č. 1360/2003 môžu členské štáty Európskeho spoločenstva využiť pôdu označenú v hospodárskom roku 2003/2004 termínom vyňatá z obrábania na účely kŕmenia zvierat, a to za podmienok, aké si samy určia.
2. Členské štáty prijmú všetky nevyhnutné opatrenia, aby sa pôda vyňatá z obrábania uvedená v odseku 1 nevyužívala na lukratívne účely, a najmä aby na plodiny z takejto pôdy nebol udelený príspevok na výrobu sušených krmív podľa nariadenia Rady (ES) č. 603/95 [6].
Článok 2
Členské štáty uvedené v prílohe k tomuto nariadeniu oznámia Komisii, aké opatrenia prijali v súvislosti s týmto nariadením.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Bude sa uplatňovať od 18. júla 2003.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli, 7. augusta 2003